Tarixi mənbələrdə və o dövrün alim, səyyah və tədqiqatçı mütəxəssislərinin əsərlərində, tarix və coğrafiya kitablarında Azərbaycanın Şamaxı, Qəbələ, Bərdə, Beyləqan və digər qədim şəhərləri ilə yanaşı, Şabranın da inkişaf etmiş şəhərlərdən biri olduğu göstərilmişdir. Mənbələrdə Şabranın adı X əsrdə Şirvanşahların inzibati mərkəzi kimi qeyd olunur. Şabran həm də liman şəhəri olmuşdur. Şəhərin qədim qalıqları ilə Xəzər dənizi arasında qısa bir məsafə vardır. Tarixi mənbələrdə, salnamələrdə şəhərin adı 1796-cı ilə qədər çəkilir. Şəhər XVIII əsrin əvvəllərində şimal xanlıqları, müşkürlü Hacı Davud və Qazıqumuxlu Surxay xan tərəfindən qarət edilmiş, tamamilə dağıdılmışdır.